# Oriol Ferran i Riera

Oriol Ferran i Riera (Arenys de Mar, 1965) és un periodista, activista cultural i polític. Va ser Secretari de Telecomunicacions i Societat de la Informació de la Generalitat de Catalunya en el govern de Pasqual Maragall. El 2004 va ser nomenat Secretari de Telecomunicacions i Societat de la Informació de la Generalitat de Catalunya. Va preparar un Pla de desplegament de telecomunicacions i va treballar en l'impuls del programari lliure. Va deixar el càrrec el maig de 2006. A les eleccions municipals de 2007 va ser cap de llista de la candidatura d'ICV a l'Ajuntament d'Arenys de Mar i va exercir de regidor d'Educació, Infància i Joventut.
Els seus inicis en el periodisme van ser a Ràdio Arenys encara que l'inici de la seva carrera professional va ser al Punt Diari. Ha estat director de Ràdio Arenys en diverses èpoques. A inicis dels anys 90, va ser corresponsal del Maresme per Catalunya Ràdio i de Televisió Espanyola (TVE) i, posteriorment, redactor d'informatius a Barcelona Televisió. Va participar en l'arrencada de l'àrea d'Internet i els primers projectes digitals de Lavínia TC i des de la cooperativa Ample 24 treballa en serveis web i de comunicació per ajuntaments. També participa en diversos projectes d'activisme digital: va impulsar Arenys.org. i la comunitat dels arenyautes. Va impulsar i participar en la creació d'una xarxa comunitària sense fils (wi-fi) a Arenys de Mar. El 2014 va posar en marxa Crea't Edicions un nou projecte cultural que va iniciar el seu camí amb l'edició del llibre Sobirania.Cat de Saül Gordillo. En paral·lel, des de 2014, és al capdavant del projecte El Moll que, des del port d'Arenys, treballa en la conservació del patrimoni marítim i la promoció de la navegació clàssica i tradicional

## Referències

* ↑ «International Workshop on e-Governance, Regions and Cities». Generalitat de Catalunya. [Consulta: 13 març 2014].
* ↑ DOGC núm. 4055 - 23/01/2004
* ↑ El periodista Oriol Ferran, nou Secretari de Societat de la Informació
* ↑ Pla Director d'Infraestructures de Telecomunicacions que preveu una inversió de 488 milions d'euros fins a 2008
* ↑ La STSI promou una xarxa internacional entre administracions per impulsar el programari lliure
* ↑ Oriol Ferran anuncia que deixa la secretaria de Telecomunicacions
* ↑ «Oriol Ferran serà el cap de llista d'ICV a l'Alcaldia d'Arenys de Mar». Arxivat de l'original el 2014-02-27. [Consulta: 16 febrer 2012].
* ↑ Nova direcció a Ràdio Arenys
* ↑ Gordillo, Saül. Sobirania.cat. Primera. Arenys de Mar: Crea't Edicions, Juny de 2014, p. 72, 98, 135, 184, 185 i 186. ISBN 978-84-942772-0-7. Arxivat 2015-03-27 a Wayback Machine.
* ↑ Arcas, Francesc «Oriol Ferran: «Internet ha canviat les relacions dels arenyencs»». Repòrter, 2-2001.
* ↑ L'èxit del model d'Arenys d'Internet. Saül Gordillo
* ↑ Recull activitat Senfils Arenys (2002-2020)
* ↑ «Crea't Edicions un nou projecte del periodista Oriol Ferran». Arxivat de l'original el 2015-03-27. [Consulta: 7 març 2015].
* ↑ Bataller, Marc «El ciberactivisme sobiranista». El Punt Avui, 30-06-2014.
* ↑ Borràs, Jordi «UCI de vaixells». La Mira, 07-11-2021.
* ↑ «L’Odina, la recuperació del passat nàutic». Panxing Maresme, 22-03-2018.

## Enllaços externs

* Pau i bits: Bloc personal Arxivat 2011-09-27 a Wayback Machine.
* Crea't edicions
* El Moll d'Arenys